ERA na taura e $10,000 kei na nodra sitifikiti ni nodra sa rawata na cakacaka ni susu manumanu kei na teitei na lewe 30 na gonevuli eratou sa mai tekivuna tale oqo na Navuso Agriculture School mai Navuso, Naitasiri.
E vakaraitaka o Talatala Malakai Tuikadavu ni ra sa mai tekivu na lewe 30 na gonevuli ena yabaki oqo.
Era vulica tiko na porokaramu ni teitei kei na susu manumanu ka sala vata kei na tatadra ni kena vakatoroicaketaki na qele ka sala ni i lavo kei na bisinisi me baleta na qele ni lotu Wesele ka tiko oqo mai Navuso.
E vuqa na gauna e levu na gone era sega ni laki vakayagataka sara vakavinaka na kila kei na veika era vulica yani ena tabana ni teitei kei na susu manumanu ka ra laki veisautaka tale na nodra cakacaka ena gauna era sa vuli oti yani kina.
Oya e sa dua na vakalusi gauna levu ka maumau na kila era sa vulica tu yani, ka sega ni laki vakayacori sara na tatadra me baleta na veika era sa laki vulica yani ena vuku ni vakayagataki qele kei na susu manumanu.
Eso vei ira na gone era sega ni laki teitei se susu manumanu baleta ni sega ni ra tekivutaki yani vakavinaka ena kena soli e dua na nodra i lavo.
Ena gauna oqo era sa yadua kece tiko na gonevuli oqo e dua na nodra akaude ena baqe na BSP, ena kena sagai me ra na vukei tiko na gone oqo ni tiko talega na cakacaka kei na vurevure ni i lavo ena teitei kei na susu manumanu, e kaya.
E na yabaki rua sa oti, na neitou laki veisiko ena koronivuli oqo na tabana ni Nai Lalakai e laki vakaraitaka tiko o Talatala Mala na tatadra e sa tiko ena kena vueti cake tale o Navuso.
Era a tekivu vuli na gonevuli ena kena tevu ga na tavuleni, sega na desi kei na dabedabe.
Oqo era sa vakadesi vovou kece na gonevuli, e sa tiko oqo ena koniteina ena wavu oqo e Suva na nodra meteresi kei na loga na gonevuli, ena kena sa vakacokotaki tiko na nodra vuli kei na veiqaravi e vakarautaki vei ira na gone.
E 25 na pasede na veika era vulica na gone, e loma ni valenivuli, e 75 na pasede era laki vuli cakacaka ka vuli tara ena teitei kei na susu manumanu.
Ena yabaki 2014 era sa na tauri sitifikiti kina na gonevuli oqo e Navuso kei dua na gonevuli era sa na kauta tiko kei ira e $10,000 mera na laki vakavotukanataka kina na veika era sa vulica ka susugi kina ena koronivuli oqo e Navuso, e vakamacalataka o Talatala Mala.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn